ประกาศกรมสวัสดิการและคุ้มครองแรงงาน

เรื่อง หลักเกณฑ์และวิธีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว

ลิฟต์โดยสารชั่วคราว และลิฟต์ที่ใช้ทั้งขนส่งวัสดุและโดยสารชั่วคราว

พ.ศ. 2553

------------------------------------------------------------

          โดยที่กฎกระทรวงกําหนดมาตรฐานในการบริหารและการจัดการด้านความปลอดภัยอาชีวอนามัย และสภาพแวดล้อมในการทํางานเกี่ยวกับงานก่อสร้าง พ.ศ. 2551 กําหนดให้นายจ้างจัดให้มีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว ลิฟต์โดยสารชั่วคราวและลิฟต์ที่ใช้ทั้งขนส่งวัสดุและโดยสารชั่วคราวเป็นประจําทุกเดือนตามหลักเกณฑ์และวิธีการที่อธิบดีประกาศกําหนด

          อาศัยอํานาจตามความในข้อ 80 แห่งกฎกระทรวงกําหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมในการทํางานเกี่ยวกับงานก่อสร้าง พ.ศ. 2551 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 41 และมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว ลิฟต์โดยสารชั่วคราวและลิฟต์ที่ใช้ทั้งขนส่งวัสดุและโดยสารชั่วคราว พ.ศ. 2553”


ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


หมวด ๑ บททั่วไป

------------------------------------------------


ข้อ ๓ นายจ้างที่มีการใช้ลิฟต์ที่มีความสูงตั้งแต่ 9 เมตรขึ้นไป ต้องจัดให้มีการตรวจสอบส่วนประกอบและอุปกรณ์ของลิฟต์ขนส่งวัสดุชั่วคราว ลิฟต์โดยสารชั่วคราว และลิฟต์ที่ใช้ทั้งขนส่งวัสดุและโดยสารชั่วคราว ภายใต้การควบคุมโดยวิศวกรอย่างน้อยเดือนละ 1 ครั้ง


ข้อ ๔ ขณะที่มีการตรวจสอบส่วนประกอบ อุปกรณ์ หรือระบบควบคุมการทํางานของลิฟต์ นายจ้างต้องมีการใส่กุญแจ หรือจัดให้มีระบบระมัดระวังป้องกันมิให้ผู้ที่ไม่มีหน้าที่เกี่ยวข้องเข้าไปใกล้หรือใช้ลิฟต์ พร้อมทั้งติดป้าย “ห้ามใช้ลิฟต์” ให้ชัดเจน


ข้อ ๕ นายจ้างต้องแสดงข้อมูลและรายละเอียดทั่วไปของลิฟต์ ดังนี้

          (1) ยี่ห้อและประเทศผู้ผลิต

          (2) รุ่น หมายเลขเครื่องและปีที่ผลิต

          (3) น้ําหนักยกหรือพิกัดยกมากสุดของลิฟต์

          (4) ชื่อผู้ผลิต ผู้นําเข้า

          (5) แบบรายการคํานวณ และข้อมูลของวิศวกรผู้ออกแบบ กรณีเป็นลิฟต์ที่นายจ้างสร้างลิฟต์เอง


หมวด ๒ ลิฟต์ขนส่งวัสดุชั่วคราว ลิฟต์โดยสารชั่วคราว

และลิฟต์ที่ใช้ทั้งขนส่งวัสดุและโดยสารชั่วคราว

------------------------------------


ข้อ ๖ กรณีที่นายจ้างมีการใช้ลิฟต์ ต้องจัดให้มีการตรวจสอบส่วนประกอบและอุปกรณ์ของลิฟต์ ให้มีความปลอดภัยในการใช้งาน หัวข้อ ดังนี้

          (1) โครงสร้างของลิฟต์

          (2) รอยเชื่อมต่อ

          (3) สลักเกลียว แป้นเกลียวและหมุดย้ํา

          (4) ฐานที่รองรับและจุดยึดต่าง ๆ

          (5) กว้าน หรือตะขอยก

          (6) ระบบรอก เช่น สลัก ลูกปืน เพลา เฟือง

          (7) เบรกหรืออุปกรณ์ควบคุมการหยุด

          (8) ลวดสลิง

          (9) ระบบหล่อลื่น

          (10) สิ่งป้องกันอันตรายต่อผู้ใช้งานจากส่วนที่เคลื่อนที่ได้

          (11) อุปกรณ์ประคองสายไฟฟ้า

          (12) ระบบการควบคุมการหยุด ระบบควบคุมน้ําหนักเกิน

          (13) ระบบนิรภัยอัตโนมัติ

          (14) ระบบไฟฟ้า

          (15) ส่วนประกอบและอุปกรณ์อื่น ๆ ที่ผู้ผลิตกําหนดให้มีการตรวจสอบ


ผู้มีอํานาจลงนาม - ประกาศ ณ วันที่ 6 สิงหาคม พ.ศ. 2553

 

อัมพร  นิติสิริ

อธิบดีกรมสวัสดิการและคุ้มครองแรงงาน